
E L Ő T E R J E S Z T É S

Sülysáp Nagyközség Önkormányzata Képviselő-testületének

2011. augusztus 18-án tartandó munkaterv szerinti ülésére

18. napirendhez

Tárgy: Dr. Tiba Marianna kérelme a Losonczi utcai orvosi rendelő felújítása ügyében
Tisztelt Képviselő-testület!

Dr. Tiba Marianna kérelemmel fordult az Önkormányzathoz, melyben előadta, hogy a közegészségügyi szakhatóság ellenőrzést tartott a Losonczi utcai háziorvosi rendelőben, melynek során egyetlen hiányosságot tárt fel, mégpedig, hogy bizonyos helyeken, főként a vizes helyiségekben omlik a vakolat.
Ennek alapján a doktornő kérte, hogy a rendelő átalakítására 2009-ben elkülönített 300 ezer forint kerüljön most felhasználásra a szükséges munkálatok elvégzésére. (Testületi határozat mellékelve.)

A kérelemmel kapcsolatosan megjegyzendő, hogy az ott leírtakkal ellentétben a tisztiorvosi szolgálat a vakolathiányon kívül más hiányosság javítását nem írta elő, és a rendelő működési engedélyének megvonását sem helyezte kilátásba, sőt végzése természetesen nem is az Önkormányzatra vonatkozik, hanem az egészségügyi szolgáltatást nyújtó Süly-Med Egészségügyi Szolgáltató Kft.-re, amelynek bérlőként feladata a rendelő rendeltetésszerű használatra való alkalmasságának biztosítása, a karbantartási feladatok folyamatos végzésével.
A rendelővel kapcsolatos feladatok és felelősségi körök megoszlását a 2000-ben létrejött – és sajnálatosan eléggé hiányosan és hibásan szerkesztett – Megbízási szerződés tartalmazza, mely 6. c./ pontjában hivatkozik a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény egyes szakaszaira, az alábbiak szerint:

13. § (1) A lakás burkolatainak, ajtóinak, ablakainak és a lakás berendezéseinek karbantartásával, felújításával, illetőleg azok pótlásával, cseréjével kapcsolatos költségek viselésére a bérbeadó és a bérlő megállapodása az irányadó; megállapodás hiányában a karbantartással és felújítással kapcsolatos költségek a bérlőt, a pótlással és cserével kapcsolatos költségek a bérbeadót terhelik.

(…)

(3) Ha a lakásban, a lakásberendezésekben, továbbá az épületben, az épület központi berendezéseiben a bérlő vagy a vele együttlakó személyek magatartása miatt kár keletkezik, a bérbeadó a bérlőtől a hiba kijavítását vagy a kár megtérítését követelheti.

(4) Az épület felújítása, illetőleg a vezetékrendszer meghibásodása miatt a lakáson belül szükséges munkák elvégzéséről a bérbeadó köteles gondoskodni.

14. § (1) A bérlő a szerződésben vállalt kötelezettségét olyan időpontban és módon köteles teljesíteni, ahogy azt a lakás, illetőleg a lakásberendezések állapota szükségessé teszi.

(2) Ha a bérbeadó a jogszabályban, illetőleg a szerződésben foglalt kötelezettségét a bérlő írásbeli felszólítására sem teljesíti, a bérlő a 9. § (2) bekezdésében
 szabályozott módon járhat el.

Mindezek alapján álláspontunk szerint a felmerült belső vakolati hibák javítása a bérlő – évekre visszamenően el nem végzett – feladata, ugyanakkor tekintettel arra, hogy a másik két rendelőnket a közelmúltban felújítottuk, kérem a Képviselő-testület szíves döntését az ügyben.
A/2011. (VIII. 18.) ÖKT határozati javaslat
Sülysáp Nagyközség Önkormányzatának Képviselő-testülete megtárgyalta Dr. Tiba Marianna beadványát a Losonczi utcai orvosi rendelő felújításával kapcsolatosan, és – hivatkozással az Önkormányzat és a Süly-Med Egészségügyi Szolgáltató Kft. között fennálló Megbízási szerződés 6. c./ pontjára – nem látja indokoltnak, hogy bérbeadóként elvégeztesse a kérelemben szereplő munkákat, mivel azok a Lakástörvény 13. § (1) bekezdése alapján a bérlő feladatai.
Határidő: azonnal
Felelős: polgármester

B/2011. (VIII. 18.) ÖKT határozati javaslat
Sülysáp Nagyközség Önkormányzatának Képviselő-testülete a következők szerint határoz: 

1./ A Losonczi utcai háziorvosi rendelőben – a szükséges mértékig – belső felújítási munkákat végeztet.

2./ A munkálatokra … Ft összeget biztosít a költségvetés … keretének terhére.

3./ Felkéri a Polgármesteri Hivatalt, hogy mérje fel a szükséges munkálatokat, és végeztesse el a Faluszolga Kft.-vel.

Határidő: 1./-2./ azonnal; 3./ 2011. szeptember 20.
Felelős: polgármester, jegyző

Sülysáp, 2011. augusztus 15.

Horinka László s.k.

� 9. § (2) A bérlő a szavatossági hiba elhárításához szükséges munkát a bérbeadó helyett és költségére elvégezheti, ha a hiba elhárításáról a bérbeadó a bérlő írásbeli felszólításában megjelölt megfelelő határidőben nem gondoskodik.

